ข้อมูลสรุป (Executive Summary)

บริษัท เซ็นทรัลพัฒนา จำกัด (มหาชน) ก่อตั้งขึ้นเมื่อวันที่ 17 มิถุนายน 2523
โดยมีวัตถุประสงค์เพื่อพัฒนาศูนย์การค้า ขนาดใหญ่แบบครบวงจร
เข้าจดทะเบียนในตลาดหลักทรัพย์เมื่อวันที่ 1 มีนาคม 2538 ปัจจุบันเป็น 1 ใน 50 บริษัทในกลุ่ม
SET50 ของตลาดหลักทรัพย์แห่งประเทศไทย มีทุนชำระแล้วทั้งสิ้น 2,178,816,000 บาท
โดยมีบริษัท เซ็นทรัลโฮลดิ้ง จำกัด และบุคคลในตระกูลจิราธิวัฒน์ เป็นผู้ถือหุ้นใหญ่ในสัดส่วนร้อยละ
60 บริษัทฯ ประกอบธุรกิจหลักคือการพัฒนาและให้เช่าพื้นที่ในศูนย์การค้าขนาดใหญ่
และมีการประกอบธุรกิจอื่นที่เกี่ยวเนื่องและส่งเสริมกันซึ่งประกอบด้วย อาคารสำนักงาน
อาคารที่พักอาศัย และศูนย์อาหาร
รวมทั้งมีการลงทุนในกองทุนรวมอสังหาริมทรัพย์เพื่อการค้าปลีกและเป็นผู้บริหารอสังหาริมทรัพย์ให้แก่กองทุนรวมอสังหาริมทรัพย์เพื่อการค้าปลีก

ปัจจุบันบริษัทฯ และบริษัทย่อยมีศูนย์การค้าที่อยู่ภายใต้การบริหารงานจำนวน 12 โครงการ
ซึ่งรวมถึงโครงการศูนย์การค้าแห่งใหม่ 2 โครงการที่บริษัทฯ
ได้เปิดให้บริการตามกำหนดการที่วางไว้ ได้แก่ โครงการเซ็นทรัลพลาซา แจ้งวัฒนะ
(เปิดให้บริการใน วันที่ 27 พฤศจิกายน 2551) และโครงการเซ็นทรัลเฟสติวัล พัทยา บีช
(เปิดให้บริการในวันที่ 23 มกราคม 2552) และในช่วงปีที่ ผ่านมาบริษัทฯ
ได้เปิดให้บริการศูนย์อาหารภายหลังจากที่การปรับปรุงแล้วเสร็จ ได้แก่ ศูนย์อาหาร (Food Park)
ที่โครงการเซ็นทรัล พลาซา รัชดา-พระราม 3 และโครงการเซ็นทรัลพลาซา ปิ่นเกล้า
ในส่วนของโครงการศูนย์การค้าที่อยู่ระหว่างการพัฒนา ได้แก่ โครงการเซ็นทรัลพลาซา ชลบุรี และ
โครงการเซ็นทรัลพลาซา ขอนแก่น คาดว่าจะแล้วเสร็จในเดือนพฤษภาคมและธันวาคม ปี 2552
ตามลำดับ (โปรดดูรายละเอียดในส่วน “โครงการในอนาคต” หน้าที่ 6-1)
แม้ว่าแผนการระดมทุนโดยการโอนขายสินทรัพย์ในโครงการเซ็นทรัลพลาซา ปิ่นเกล้า
และโครงการเซ็นทรัล พลาซา เชียงใหม่ แอร์พอร์ต ให้แก่กองทุนรวมอสังหาริมทรัพย์ CPN รีเทล
โกรท (“CPNRF”) ต้องชะลอไปชั่วคราวอันเนื่องมาจากภาวะตลาดทุนที่ไม่เอื้ออำนวย แต่บริษัทฯ
ก็ได้เตรียมแผนการจัดหาเงินทุนเพื่อรองรับแผนการลงทุนของบริษัทแล้ว
โดยส่วนหนึ่งมาจากวงเงินกู้ระยะยาวที่ได้รับการอนุมัติสนับสนุนจากธนาคารพาณิชย์ภายในประเทศซึ่งเป็นผลจากประวัติผลการดำเนินงานของบริษัทฯ
ที่อยู่ในเกณฑ์ดีมาโดยตลอดและได้รับการจัดอันดับความน่าเชื่อถือทางการเงิน (เครดิตเร็ตติ้ง)
ในระดับ A+ อย่างไรก็ตาม สำหรับโครงการในอนาคตอื่นๆ บริษัทฯ
อยู่ระหว่างการทบทวนแผนการลงทุนโดยจะพิจารณาความเหมาะสมอีกครั้ง
ทั้งนี้เพื่อรักษาสภาพคล่องและดำรงอัตราส่วนหนี้สินต่อทุนไม่ให้สูงเกินไป

บริษัท ฯ
ได้ดำเนินการพัฒนาปรับปรุงศูนย์การค้าพร้อมทั้งยกระดับมาตรฐานการให้บริการและการบริหารจัดการอย่าง
ต่อเนื่องตามวิสัยทัศน์ของบริษัท ฯ
ที่ต้องการเป็นผู้นำด้านการพัฒนาศูนย์การค้าด้วยมาตรฐานระดับโลก ซึ่งในเดือนพฤษภาคม 2551
ที่ผ่านมาศูนย์การค้าทุกโครงการของบริษัทฯ[1] ได้รับการรับรองมาตรฐาน ISO9001-2000
และในเดือนพฤศจิกายน 2551 บริษัทฯ ได้รับรางวัลรายงานบรรษัทภิบาลดีเด่น (Top Corporate
Governance Report Awards) จากงานประกาศผล SET Awards 2008
ซึ่งเป็นรางวัลที่มอบให้แก่บริษัทจดทะเบียนที่มีความโดดเด่นด้านรายงานการปฏิบัติตามหลักการกำกับดูแลกิจการที่ดี

สำหรับผลการดำเนินงานในปี 2551 บริษัทฯ และบริษัทย่อย มีรายได้รวมจำนวน 9,310.6
ล้านบาท เพิ่มขึ้น 9.6% จากปีที่ผ่านมา และมีกำไรสุทธิจำนวน 2,185.8 ล้านบาท เพิ่มขึ้น 22.6%
จากปีก่อน และหากไม่นับรวมรายได้ที่ไม่เกิดขึ้นเป็นประจำใน ผลการดำเนินงานปี 2550 จำนวน
214.3 ล้านบาท จากรายได้ค่าชดเชยอันเนื่องมาจากการโอนสิทธิการใช้ที่ดินบางส่วน ณ
ศูนย์การค้าเซ็นทรัลเวิลด์ให้แก่ห้างสรรพสินค้าเซ็น รายได้รวมและกำไรสุทธิของบริษัทฯ
สำหรับรอบปี 2551 จะเติบโต 12.4% และ 39.3% ตามลำดับ
โดยสาเหตุหลักมาจากผลการดำเนินงานที่ดีขึ้นอย่างต่อเนื่องของธุรกิจศูนย์การค้าและการบริหารต้นทุนและ
ค่าใช้จ่ายที่มีประสิทธิภาพ (โปรดดูรายละเอียดในส่วน
“การวิเคราะห์ฐานะการเงินและผลการดำเนินงาน” หน้าที่ 12-1)

[1] ยกเว้นศูนย์การค้าเซ็นทรัลพลาซา แจ้งวัฒนะ และศูนย์การค้าเซ็นทรัลเฟสติวัล พัทยา บีช
ซึ่งเริ่มเปิดให้บริการในเดือนพฤศจิกายน 2551 และเดือนมกราคม 2552 ตามลำดับ